Alexander etc. Venerabilibus fratribus archiepiscopo Vpsalensi et episcopo Aboensi salutem etc. Ex relatione dilecti filii Hemingi Gadh, prepositi ecclesie Lincopensis, familiaris et cubicularii nostri et totius regni Suetie apud sedem apostolicam oratoris, accepimus, quod anno proxime immediate elapso, circa festum s. Andree apostoli et pluribus aliis vicibus Rutheni scismatici, Christi nominis inimici, cum sexaginta milibus hominum magnam partem Aboensis diocesis in regno Suetie constituti incendiis ecclesiarum, blasfemationibus nominis Christi et eius sanctorum, cedibus, rapinis, matronarum ac virginum illarum partium violationibus, stupris et deflorationibus ac homicidiis quam plurimum devastarunt, multa milia christianorum occidendo et servituti perpetue subiciendo, adeo quod vix in partibus illis reperiatur, qui contra eosdem scismaticos pugnare et se defendere velit aut possit; et nisi de celeri et opportuno remedio provideatur, tota diocesis Aboensis et demum regnum Suetie cum terra Liuonie et provinciis ei adiacentibus per dictos scismaticos subiugari formidatur. Ea propter nobis supplicari fecerunt humiliter dilecti filii Steno Sture, dicti regni Suetie vice rex et gubernator, ac eius et regni predicti archiepiscopus, episcopi, consiliarii, qui ultra quinquaginta milia hominum hodierna die contra dictos scismaticos castrametati sunt, quatenus illis, qui in fine terrarum christianorum et confinibus dictorum scismaticorum continua bella gerendo consistunt, more pii patris compatiendo, omnibus et singulis utriusque sexus Christi fidelibus in dicto regno et terra Liuonie pro tempore existentibus, et quibusvis aliis, qui contra dictos scismaticos et ad eos compescendum et debellandum ire et pro Christi nomine contra illos debellare uoluerint, ac qui premissa faciendo in die conflictus decedere contigerit, vere penitentibus et confessis plenariam omnium suorum peccatorum remissionem, nec non senio confectis aut alio quovis impedimento legitime impeditus, et ibidem ire minime ualentibus, qui ad premissa manus porrexerint adiutrices armatos stipendiando aut alias quouis modo subueniendo, similem peccatorum suorum remissionem semel in vita et in mortis articulo auctoritate apostolica concedere et indulgere dignaremur. Nos igitur attendentes requisitionem huiusmodi fore iustam ac uolentes, quantum cum Deo possumus scandalis huiusmodi celeriter obuiare, fraternitati vestre per apostolica scripta mandamus, quatenus fidelibus ipsis in conflictibus et bellis huiusmodi decendentibus plenariam omnium peccatorum suorum remissionem nec non ad premissa manus porrigentibus adiutrices, ut prefertur, similem peccatorum remissionem semel in vita et in mortis articulo auctoritate apostolica impendatis ac effectum presentium in partibus illis debite publicetis et impendi ac publicari faciatis. Super quibus omnibus vobis et vestrum cuilibet plenam et omnimodam potestatem, licentiam et facultatem auctoritate apostolica tenore presentium concedimus et impartimur, constitutionibus et ordinationibus apostolicis ceterisque contrariis non obstantibus quibuscunque. Datum Rome apud S. Petrum anno incarnationis Dominice 1496, decimo kal. iulii, pontificatus nostri anno quarto.